b'\n_START_ARTICLE_\nMontgomery Clift\n_START_SECTION_\nMladostni\xc5\xa1ka leta\n_START_PARAGRAPH_\nMontgomery se je rodil v zvezni dr\xc5\xbeavi Nebraska, v mestu Omaha. Njegova star\xc5\xa1a sta bila Ethel Anderson Fogg Blair in bankir William Brooks Clift. Montgomery je imel tudi sestro dvoj\xc4\x8dico Roberto in starej\xc5\xa1ega brata Brooksa. Pozneje je Clift ozna\xc4\x8dil svojega o\xc4\x8deta kot pijanca, s katerim se ni nikoli razumel.\n_START_SECTION_\nFilmska kariera\n_START_PARAGRAPH_\nMontgomery je svojo igralsko pot za\xc4\x8del s trinajstimi leti na Broadwayu. Na odrskih deskah je uspe\xc5\xa1no igral deset let, dokler ni posnel svojega prvega filma Red River, v katerem je igral tudi legendarni igralec John Wayne. \xc5\xa0e istega leta je prejel svojo prvo nominacijo za oskarja, za film The Search. \xc4\x8cez no\xc4\x8d je postal izjemno slaven, zato so se ponudbe iz Hollywooda kar vrstile. Imel je zelo uspe\xc5\xa1no kariero, saj je bil v naslednjih letih za oskrja nominiran \xc5\xa1e trikrat, zaradi svoje lepote in privla\xc4\x8dnosti pa je postal tudi idol mnogih. Njegove ljubezenske scene z Elizabeth Taylor v filmu A Place in the Sun so postavile nova merila za snemanje tovrstnih prizorov, njegovi vlogi v filmih From Here to Eternity in The Young Lions pa ima mnogo ljudi za vrhunec njegove kariere. Veliko ljudi je bilo mnenja, da Montgomery ni znal izbirati vlog, saj je zavrnil glavni vlogi v legendarnih filim East of Eden in Sunset Boulevard.\n_START_SECTION_\nPrometna nesre\xc4\x8da\n_START_PARAGRAPH_\n12. maja 1956, med snemanjem filma Raintree County, je med odhodom z zabave prijateljice Elizabeth Taylor z avtom zapeljal v drevo. Elizabeth, ki je sli\xc5\xa1ala glasen trk je takoj stekla k avtomobilu. Montgomerya je potegnila iz avta in mu iz grla potegnila dva zapi\xc4\x8dena zoba. Brez njene pomo\xc4\x8di bi najverjetneje umrl. \xc4\x8ceprav je moral po nesre\xc4\x8di skozi ne\xc5\xa1teto plasti\xc4\x8dnih operacij, mu kirurgi niso mogli povrniti starega videza. Po nekaj tednih se je vrnil na snemanje filma. Ker so bili nekateri prizori posneti \xc5\xbee pred nesre\xc4\x8do, se Montgomeryev videz spreminja iz prizora v prizor. Po nesre\xc4\x8di je postal Montgomery odvisen od alkohola in raznih tablet, ki so mo\xc4\x8dno na\xc4\x8dele njegovo zdravje.\n_START_SECTION_\nKariera po nesre\xc4\x8di\n_START_PARAGRAPH_\nPo nesre\xc4\x8di se je Montgomery pojavil v danes kultnemu filmu Wild River in pa v filmu The Misfits, ki je bil zadnji film za dva legendarna igralca, za Marilyn Monroe in Clarka Gabla._NEWLINE_Njegov naslednji projekt je bil biografski film Freud. Njegovo pogosto zamujanje na snemanje filma in podobni pripetljaji so povzro\xc4\x8dili, da se je snemanje mo\xc4\x8dno zavleklo in podra\xc5\xbealo. Pri studiu Universal so ga celo to\xc5\xbeili, vendar so po uspehu filma to\xc5\xbebo umaknili. Montgomery je zadnjo nominacijo za oskarja prejel za film Judgment at Nuremberg, leta 1961.\n_START_SECTION_\nSmrt\n_START_PARAGRAPH_\nMontgomery Clift je zaradi sr\xc4\x8dnega napada umrl v New Yorku, leta 1966. Njegovo smrt je povzro\xc4\x8dila odvisnost od alkohola in raznih tablet, kar ga je postopoma ubijalo \xc5\xbee ve\xc4\x8d let. Veliko ljudi zato smrt Montgomeryja Clifta opisuje kot\xc2\xa0\xc2\xbbnajdalj\xc5\xa1i samomor v Hollywoodu\xc2\xab. Pokopan je v Brooklynu.'